khistorydata/jeongjo-sjw-relations huggingface dataset:
정조 16년
壬子三月十四日辰時上御重熙堂訓鍊大將入侍時同副承旨徐榮輔假注書徐有榘記事官洪樂游徐有聞訓鍊大將趙心泰以次進伏訖上曰園所植木今番則果無未盡否心泰對曰雖未知來頭榮枯之何如而目下觀瞻極其蔥茂矣上曰今年以後可以更不煩民力乎心泰曰舊定火巢以內則前後種植旣稠且密固無待於加植之功而若通新定火巢論之則幅員甚闊不可不繼此而更用民力己酉秋植木時臣與都監堂上商論種植之方則皆以爲限十年不撤不息然後可以成就矣上曰今番植木當於何時畢役云耶心泰曰果川安山陽城振威四邑差使員所管則今已畢役而其餘四邑當於念前告訖云矣上曰然則必以限念間種植之意知委於諸差員俾無一毫未盡之歎可也心泰曰洪範山沙脫處初欲舖空石補築矣臣於今行更審形止則沙脫初不大段故隨其地形略略補完更以松種稷種從宜播種爲計矣上曰南山後麓補土則果何以爲之耶心泰曰南山後麓則旣非緊近之地且役處極其浩大有難猝乍間完補故諸議皆以爲姑觀今夏潦水後更審形止徐議補築爲好云故姑不始役而至於茂時郞端沙落處則目下所見一時爲悶故已以十三日始役期於完補之意停當矣上曰茂時郞端果何處乎心泰曰卽內案山下麓也上曰石橋之役亦何以經紀耶心泰曰謹俟吉日涓下卽當始役而浮石則不可不預先爲之故石手十牌將於明日起送而但浮石則雖當自本道定裨校擧行至於造橋始役之後則恐不可無主管監董之人矣上曰差員洪就榮專管董役而曺允植亦是差員中一人使之一體看檢可也上曰新治築城事曾有言及者今行似必周審形止廣袤當爲幾步乎心泰曰若必跨繞案山而築之則少不下五千餘步以今經費作此鉅役不無事鉅力綿之慮矣上曰所入物力限十萬兩區劃則能無不足耶心泰曰臣未能的知贏縮之如何而若得十萬之數則庶可以經紀矣上曰石築磚築固好矣而曾聞土城之堅固不下於石磚云卿意果如何心泰曰平壤防水城安州南塘城皆土築之城而堅固完厚閱久不圮以此觀之則土築初無損於石築矣上曰南塘城周回果幾許而創設不久其時所入物力卿或有聞知者乎心泰曰曾聞其梗槪則周回不過二千步而伊時所區劃爲小米一萬石錢三萬兩云矣上曰予於卿近來委任果何如而卿則事事不能對揚予甚悶然向日試所事已極可該而近聞閭里之間穿踰莫禁云卿方帶捕將苟能嚴加懲戢則豈有如是之弊乎且昨日殿座時訓鍊院擧行全不成樣此後則掌務官各別擇定俾無臨時屑越之歎可也命書傳敎曰今番植木時關東栢朶皮栢子取用者夥然卽令惠廳問于監董將臣以公穀從優給價後後錄狀聞事行會心泰啓言近來女人輩稱以首髢禁亂突入村家或索錢或討米閭里騷擾云故不勝驚駭自左右捕廳發校譏詗矣日前自兩廳各捉一女而左廳所捉之女以索錢討米箇箇自服右廳所捉之女路逢過去之村婆謂以以刑曹下典出首髢禁亂云云執促爭詰之際譏察捕校果爲捉得而及其村婆書納原情多般究覈之時渠不得發明矣如此冒稱禁亂貽弊閭里之類委之以女人所犯而不爲照法嚴處則日後奸細之習恐無以懲戢竝移刑曹重勘何如上曰聞甚可該明日刑曹堂上與漢城府堂上開坐於鍾樓前路聚會民人厥女兩人各別嚴刑仍以厥女罪狀曉諭民人後厥女遠島充定鎭婢仍令京兆堂上申諭民人更或有假稱侵漁之弊卽令來告官府以爲憑處之地如是申諭之後若或匿不告官無論班戶民戶家長當被掩置之罪以此意各別嚴飭出擧條命退諸臣以次退出
정조 16년
行都承旨趙尙鎭坐行左承旨閔台爀坐直右承旨尹行元坐左副承旨李百亨坐右副承旨徐榮輔坐同副承旨金載翼坐直注書二員未差假注書徐有榘仕鄭尙愚仕直事變假注書任㸁仕
정조 16년
金載翼啓曰備邊司郞廳來言今日賓廳日次而無時急稟定事不得來會云敢啓傳曰久未爲之今日來會
정조 16년
尹行元啓曰禁衛營將官來言今日本營軍兵日次私習云矣敢啓傳曰知道
정조 16년
尹行元啓曰御營廳將官來言今日本廳軍兵日次私習云矣敢啓傳曰知道
정조 16년
金載翼啓曰今日次對兩司當爲進參除在外外未肅拜呈告人員竝卽牌招何如傳曰允
정조 16년
傳于尹行元曰刑曹漢城府堂上有開坐擧行之事在外判尹許遞前望單子入之待下批牌招來待
정조 16년
傳于尹行元曰大臣備局堂上入侍
정조 16년
傳于李百亨曰平澤按覈御史入侍
정조 16년
傳于尹行元曰左承旨右副承旨入侍
정조 16년
傳于尹行元曰順天府使之代令該曹口傳各別擇差待下批催促下送
정조 16년
吏曹口傳政事以李夔爲順天府使
정조 16년
李百亨啓曰前假注書鄭尙愚仍察廳任何如傳曰允
정조 16년
兵曹以申大顯爲訓鍊都監中軍
정조 16년
尹行元以兵曹言啓曰參知徐邁修今方入直矣身病猝重而參判黃昇源未肅拜參議未差替直無人參議未差之代令該曹口傳差出待下批與參判卽爲牌招推移入直之地何如傳曰允
정조 16년
吏曹口傳政事以尹履相爲兵曹參議
정조 16년
尹行元以兵曹言啓曰京外試射都試直赴殿試者皆付於後科殿試自是法例而從前直赴之類多有無緣不赴者今番殿試不赴之數亦至於四十六人而其中一人已爲十七年之久其在重科第之道不可不一番定式此後則法典所載應陳試者勿拘年數無緣不參而過三式年者勿施以此意知委京外何如傳曰允過三式勿施之時詳査委折然後草記可也
정조 16년
金載翼以訓鍊都監言啓曰本局把摠白東遠身病甚重勢難察任改差何如傳曰允
정조 16년
徐榮輔以義禁府言啓曰罪人金文淳沈煥之李冕膺全羅道珍島郡金甲島圍籬安置事命下矣金文淳沈煥之李冕膺依例發遣府都事全羅道珍島郡金甲島圍籬安置而與地方官眼同擧行何如傳曰允
정조 16년
尹行元以義禁府言啓曰因訓鍊都監啓辭前兵使李性默令該府照法勘繩事允下矣李性默今方待命卽爲拿囚之意敢啓傳曰罷職放送
정조 16년
徐榮輔以刑曹言啓曰祀典何等至敬至重之事則昨夜莫重之地宮闈令擧行萬萬無狀當該宮闈令爲先削去內侍府案後出付有司嚴刑定配事命下矣宮闈令金處仁金起瑞等各別嚴刑一次後處仁全羅道珍島郡金甲島起瑞黃海道長淵縣白翎鎭各定配所押送內侍府書員李仁基使令崔千福亦依下敎各嚴杖一百後仁基忠淸道黃澗縣千福江原道淮陽府爲奴定配竝卽押送之意敢啓傳曰知道
정조 16년
都承旨未差行左承旨閔台爀坐右承旨尹行元坐左副承旨李百亨坐直右副承旨徐榮輔坐直同副承旨金載翼坐注書二員未差假注書徐有榘內閣直鄭尙愚仕直事變假注書任㸁仕
정조 16년
藥房都提調朴宗岳提調鄭昌順副提調趙尙鎭啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
金載翼啓曰大司憲執義掌令一員持平二員未差掌令宋煥箕在外監察茶時之意敢啓傳曰知道
정조 16년
金載翼啓曰禁衛營將官來言今日本營軍兵日次私習及中日設行云矣敢啓傳曰知道
정조 16년
李百亨啓曰御營廳將官來言今日本廳軍兵日次私習及中日設行云矣敢啓傳曰知道
정조 16년
傳于李百亨曰禮刑換房
정조 16년
傳于李百亨曰政官牌招開政
정조 16년
金載翼啓曰今辭闕啓已至多日今日政新除授兩司諸臺竝待下批牌招何如傳曰允
정조 16년
傳于李百亨曰司僕正之代今日政差出
정조 16년
以平安監司洪良浩狀啓義州府金亮顯等十二人拯活人命査實論賞事傳于李百亨曰竝帖加以爲聳勤之地事回諭敎旨今日政成送事分付該曹
정조 16년
有政吏批判書金思穆參判朴祐源進參議未差右副承旨徐榮輔進啓曰禮曹參議今當差出而擬望之人乏少外任竝擬何如傳曰允
정조 16년
以洪明浩爲大司憲李庚運爲執義洪彦喆爲司諫申獻朝爲掌令崔履亨李景溟爲持平李羽晉爲獻納李翊模朴載淳爲正言金羲淳爲副校理尹致性爲修撰洪檍爲刑曹判書李晩秀爲禮曹參議金履素爲惠民提調李秉模爲同成均洪大協爲典籍李在徽爲監察姜克成爲平安都事李晦斗爲崇靈殿參奉監役李坰康陵參奉朴獻源相換假監役金壽祖光陵參奉金相夔相換假監役朴漢東昌陵參奉黃道源相換奉敎單洪樂游校書博士單柳英喆
정조 16년
兵批判書李秉模病參判黃昇源入直進參議尹履相病參知未差右承旨尹行元進同知單黃壽海副護軍李得濟崔垣李秉喆沈興永副司直金履素具㢞丁範祖蔡廷夏朴奎淳金孝建柳星漢副司果鄭東觀嚴耆竝單付
정조 16년
以監役相換單子傳于尹行元曰若以監役更換則猶可也必以幸因特敎相換之敎官又爲相換然則昨日參奉相換之請意專在於畿伯之兄乎此雖微事極爲未安當該銓官從重推考
정조 16년
傳于尹行元曰未肅拜臺諫許遞與未差之代今日政差出
정조 16년
三政以李洪載爲大司憲李敬五爲大司諫申獻朝爲執義金孝建爲司諫尹九宗李運行爲持平朴奎淳爲獻納鄭魯榮張至冕爲正言
정조 16년
傳于尹行元曰明日通衢開坐有命有實病亞尹許遞與刑曹京兆堂上未差之代前望單子入之待下批牌招察任
정조 16년
刑曹京兆堂上前望單子入之判尹金尙集左尹趙心泰刑曹參判趙尙鎭參議徐邁修落點
정조 16년
漢城判尹前望單子入之洪檍落点
정조 16년
兵曹口傳政事以白景鉉李七鎭金命澤爲慶熙將李命藝高泰成金宗潝爲景福將
정조 16년
尹行元以兵曹言啓曰新除授全羅右水虞候韓師鎭老母今年七十三歲而素抱貞病有難離捨呈狀乞遞情理旣如是則不可强今赴任改差何如傳曰允
정조 16년
正言李翊模啓曰臣庸愚譾劣夫豈一分近似於耳目之任而除旨遽降庚牌踵至怵畏義分雖不得不章皇出肅而第臣向於三司齊對之時適叨憲職初登筵席嚴畏之心先自慌亂周旋之際不辨東西只隨長官之後而起伏而已曾不能碎首沬血得請乃已至被大僚譴削之請至今追思惶汗浹骨臺端一步便成鐵限以何顔面一刻蹲據於臺次乎請命遞斥臣職答曰爾與諸臺臺臣竝遞差可也
정조 16년
兵曹判書李秉模疏曰伏以臣冒據重任夙夜兢惕卽聞監察李復休以臣棍治江倉捕卒事至於呈課巳經多日雖未知其遣辭如何而滿心歉愧無以爲喩去月頒祿時曹隷見失官敎於倉所捕卒而來故翌日捉致査問委折後以無論某隷如有爭先紛拿之弊則告于臺監杖之囚之無所不可而莫重官敎何敢奪取之意分付仍爲棍治蓋以京外捕卒莫非本兵所管則事面不得不如此而非有關於臺監未知臺監何所怒而至於呈課也無論事之當否在臣疲軟則極矣玆敢略暴事實仰瀆崇嚴伏乞聖慈諒臣不堪之狀亟賜遞解俾伸私意千萬幸甚答曰省疏具悉捕校之本兵所管姑毋論雖臺監豈敢奪取祿官敎況幺麽捕校乎卿之棍治猶屬太歇移送法司照法重勘以嚴紀綱在卿何有勿辭行公
정조 16년
應校李殷模疏曰伏以金文淳等之罪可勝言哉噫彼瑋賊之四字刀割交通劇賊擅弄錢貨爛熳綢繆之窮兇情節與賊魯一而二二而一者也其所腐心痛骨當復如何而身爲法官當初上言回啓之時旣不能拈出聲討藉曰不知不知亦罪此其罪已極驚駭而畢境繡啓之覆奏也凡係與瑋賊饋酒誘說之輩反復和應之類草草論勘只事彌縫者世豈有如許臣分乎噫渠輩之受恩罔極致位何如則懲討一事固當萬倍於人而其所一字刀割愒乃至於此究厥所爲尤萬萬憤惋此而容貸則其可曰國有法乎揆以邦憲決不可荐棘而止請荐棘罪人金文淳沈煥之李冕膺等竝令金吾設鞫嚴問毋使隄防漸壞義理益晦焉以應敎李殷模上疏傳于尹行元曰雖以近古之事言之故文衡李匡德騎郞宋翼輝言議間事故吏判尹汲大臣韓翼謩亦不過論議間事而其時處分至嚴有非昨日金文淳等擧措而大臣諸臣皆言其罪莫敢有異辭矣今日國綱雖曰掃地次對之時無不囁嚅旣退之後亦皆含默今見所謂臺疏汎稱金文淳等初不槪及於處分之本意此特塞責之計朱子所謂掩耳偸鈴厥罪尤甚者李殷模是也殷模遞差原疏還給
정조 16년
壬子三月十六日辰時上御重熙堂藥房入診入侍時藥房都提調朴宗岳提調鄭昌順右承旨尹行元假注書鄭尙愚記事官洪樂游徐有聞待敎徐有榘醫官金光國李翊臣李敬培李惟鑑以次進伏訖宗岳曰近來日氣淸和聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰元子宮氣候何如上曰連爲好在矣宗岳曰醫官待令診察聖候何如上曰不必診察矣宗岳曰王大妃殿進御湯劑連爲煎入乎上曰連爲煎入可也命藥房先退宗岳等以次先退上曰左副承旨入侍出榻敎賤臣承命出傳左副承旨李百亨進伏命讀公事書判付訖命書榻敎曰造果時不善檢飭典祀官竝令該府拿問處之命退承史以次退出
정조 16년
行都承旨朴祐源坐行左承旨閔台爀坐右承旨李百亨坐直左副承旨徐榮輔坐右副承旨申獻朝坐同副承旨金孝建坐直注書二員未差假注書徐有榘內閣直鄭尙愚仕直事變假注書任㸁仕
정조 16년
李百亨啓曰大司憲李洪載牌招啓辭未下執義未差掌令宋煥箕申馥持平尹九宗李運行竝在外監察茶時之意敢啓傳曰知道
정조 16년
李百亨啓曰三皇忌辰日望拜禮前期一日以稟事曾有先朝受敎矣今十九日毅宗皇帝忌辰日親行望拜禮何以爲之敢稟傳曰明日當於北苑從便淸齋承旨及兵判依節享行禮日淸齋時例待令再明日詣奉審行禮侍衛只於再明日集成門外待候可也
정조 16년
傳于李百亨曰右副承旨同副承旨入侍
정조 16년
傳于李百亨曰當該承旨遞差
정조 16년
李百亨啓曰吏曹郞廳來言承旨有闕政事取稟傳曰當日爲之
정조 16년
有政吏批判書金思穆參判朴祐源進參議未差左副承旨徐榮輔進啓曰本曹參議今當差出而擬望之人乏少外任竝擬何如傳曰允
정조 16년
以司僕正望筒傳于李百亨曰前正李庚運仍任
정조 16년
以申獻朝金孝建爲承旨申馥爲掌令鄭昌順爲工曹判書李祖源爲禮曹參判尹東晩爲兵曹參知韓光植爲校理鄭東榦爲禮曹正郞申光河爲典籍申獻朝爲副應敎南達孫爲黃海都使李敬一爲吏曹參議
정조 16년
再政司僕正李庚運仍任事承傳以呂駿永爲宗廟令
정조 16년
兵批判書李秉模參判黃昇源病參議尹履相入直進參知尹東晩未肅拜右副承旨申獻朝進副護軍洪彦喆李庚運李殷模副司直洪明浩李亨元金翊休崔履亨李景溟李羽晉副司果朴載淳李翊模竝單付
정조 16년
閔台爀啓曰新除授右副承旨申獻朝同副承旨金孝建竝卽牌招察任何如傳曰允
정조 16년
朴祐源啓曰新除授掌令申馥一體牌招察任何如傳曰允
정조 16년
承旨前望單子入之朴祐源落點
정조 16년
以全羅監司鄭民始狀啓珍島郡申貴得漂入異域無事生還事傳于李百亨曰能得生還極爲多幸而年前以漂往異國之故犯奸弊用法何如飭禁又何如然稍久則易致解弛更令廟堂申飭統帥
정조 16년
申獻朝以奉常寺提調意啓曰依下敎崇陵懿陵昭寧園昭顯墓造果進去熟手等各嚴杖懲治之意敢啓傳曰知道
정조 16년
申獻朝以禮曹言啓曰今三月二十一日式年文武科放榜時親臨與權停例何以爲之而處所以何處爲之乎敢稟傳曰仁政殿以權停例爲之殿試之於唱榜太遠外方儒武滯留之弊可悶而念日以後始可爲之唱榜以二十日進定可也
정조 16년
李百亨以兵曹言啓曰依下敎守禦廳行首敎鍊官朴昌華嚴棍十五度次對時守禦使無敢懸病事嚴飭之意敢啓傳曰知道
정조 16년
李百亨以禁衛營言啓曰禁標內至近之地有偸葬之漢而身爲參軍不卽摘發以至現捉於別遣摘奸之時其常時不能恪勤巡山之罪在所難免本營參軍金若礪嚴棍汰去之意敢啓傳曰知道
정조 16년
申獻朝以刑曹言啓曰因右邊捕盜大將趙心泰所啓假稱首髢禁亂討索閭里之兩女開坐鍾樓前路聚會民人各別嚴刑仍以厥女罪狀曉諭民人後遠島充定鎭婢事命下矣依下敎臣等與京兆堂上同爲開坐于鍾街聚會衆民罪人婢二丹連伊各嚴刑一次仍以兩女罪狀曉諭民人後婢二丹全羅道興陽縣鹿島鎭連伊慶尙道巨濟府玉浦鎭竝充定鎭婢卽爲押送之意敢啓傳曰知道
정조 16년
大司憲李洪載疏曰伏以臣於病伏之中伏奉憲長新命而賤疾屢朔沈篤之餘間因一二次失攝又添寒熱之症目今諸症十分危惡轉側不能自持省覺或至瞢昧以此病狀時日之內萬無起動之勢玆敢倩人構疏仰暴於仁覆之天伏乞聖慈特命鐫改臣職名俾卒生成之澤千萬幸甚臣於乞免之章有不暇贅及他說而事在目下泯默不得玆敢尾陳噫嘻痛矣瑋賊之罪可勝言哉一行半刀割噫彼金重淳者締結瑋賊邀致齋中酒食團欒假托論議繆糾和應未知所營者何事所利者何事其情跡之陰祕擧措之凶悖與瑋賊一而二二而一也爲今日臣子者孰不明目張膽思效必討之義而惟彼秋曹三堂全無共憤之意敢生漫漶之計一味掩覆專事彌縫噫嘻抑何心哉臣謂金重淳亟令秋曹嚴覈得情夬施當律而秋曹三堂容護之罪亦不可以島配薄罰而止臣謂金文淳沈煥之李冕膺亦令王府設鞫嚴問明正典刑斷不可已也
정조 16년
答曰省疏且悉金文淳沈煥之李冕膺等設鞫事苟欲設鞫初豈酌處乎不允金重淳令刑曹究覈用律事須看該曹回啓判付卿旣云有實病姑貸規避之律如獲少間雖明日詣臺可强而不强則自卿先伏黨與之坐然後可以爲人臣背國恩護黨私者之戒卿姑勿辭調理行公
정조 16년
獻納李羽晉疏曰伏以噫嘻金文淳之罪可勝誅哉彼瑋賊出入附麗於二字刀割劇賊之家主張錢財暗地綢繆其至妖極凶之狀卽一逆魯凡有血氣之倫者孰不欲手忍此賊而文淳之致位卿班受恩如天者其所痛惋之心宜倍於他人乃敢於上言回啓之際無一言論列罪狀拈出聲討固已萬萬叵則況向來筵敎之後渠若有一分秉彝之心固當驚痛震剝覓死不得而査案回啓全沒沬飮之心只事彌縫之道與瑋賊饋酒慫慂反復和應之類曲加庇護諉以儒罰者抑獨何心雖以亞三堂言之竝在一席熳爛相議全無腐心痛骨齊聲同討之義究厥罪狀亦可謂將無同也日昨處分之不加訊問使之倖逭典章薄施島棘失之太寬臣謂金甲島荐棘罪人金文淳沈煥之李冕膺亟命王府設鞫嚴問夬施當律斷不可已也臣於三司之職竝被刊改之斥自來情勢已成鐵限卽通朝之所共知聖明之所下燭顧何敢自處言地出口論事而目見隄防之漸壞亂逆之無懲憂憤所激不容泯默玆陳短章仰瀆崇嚴伏乞天地父母亟令鐫遞臣職仍治臣暴慢之罪以肅朝綱以安微分不勝幸甚省疏具悉金文淳等事不允
정조 16년
壬子三月十七日辰時上御重熙堂右承旨右副承旨入侍時右承旨尹行元右副承旨徐榮輔假注書鄭尙愚記事官洪樂游徐有聞以次進伏訖上命讀公事書判付訖上曰臺諫牌去來該房何不申飭乎仍命書榻敎曰當該承旨遞差命退承史以次退出
정조 16년
壬子三月十七日午時上御重熙堂左副承旨右副承旨同副承旨入侍時左副承旨徐榮輔右副承旨申獻朝同副承旨金孝建假注書鄭尙愚記事官洪樂游徐有聞以次進伏訖上命讀公事書判付訖上曰翰苑一會今日果爲之乎榮輔曰今日爲之云矣上曰新恩已盡入來乎榮輔曰今方次次入來云矣上曰已入來者使之入侍可也賤臣承命出與李肇源洪大協鄭東幹南公轍金熙華申光河任林景鎭李弘達尹愭李廷顯李秉烈金明欽金良申龜朝鄭宗顯等偕入命有聞呼新來訖使之進前各奏姓名可也肇源等以次奏姓名訖上曰翰苑一會時服色例以幞頭冠帶者卽釋褐之義而新恩中多有儒巾道袍者何也榮輔曰未及製備而然云矣上曰令工曹濟用監給幞頭冠帶俾參一會可也仍命退諸臣以次退出
정조 16년
行都承旨朴祐源齋宿行左承旨閔台爀齋宿右承旨李百亨齋宿左副承旨徐榮輔內閣齋直右副承旨申獻朝齋直同副承旨金孝建齋直注書二員未差假注書徐有榘齋宿鄭尙愚齋直事變假注書任㸁仕
정조 16년
李百亨啓曰大司憲李洪載牌招啓辭未下執義未差掌令宋煥箕申馥持平尹九宗李運行俱在外監察茶時之意敢啓傳曰知道
정조 16년
金孝建啓曰禁衛營將官來言今日本營軍兵日次私習云矣敢啓傳曰知道
정조 16년
金孝建啓曰御營廳將官來言今日本廳軍兵日次私習云矣敢啓傳曰知道
정조 16년
閔台爀啓曰明日奉室行禮時兩司侍臣當爲進參除在外外未肅拜人員竝卽牌招以爲淸齋之地何如傳曰允
정조 16년
傳于朴祐源曰政官牌招開政
정조 16년
傳于朴祐源曰今番文科中利川金明欽年過七十今日政典籍窠出六擬入
정조 16년
以黃海監司望筒傳于朴祐源曰藩任不可輕遞前道臣仍任
정조 16년
傳于李百亨曰兵曹正郞有闕之代前正郞李益洙仍任
정조 16년
以監軍兵曹郞廳望筒傳于李百亨曰禮曹郞廳中新榜人相換
정조 16년
有政吏批判書金思穆進參判未差參議李敬一在外未肅拜右副承旨徐榮輔進以李鎭復爲左尹權恢爲執義崔烜爲司諫洪大協爲禮曹正郞鄭東觀爲副應敎愼性眞爲典籍
정조 16년
再政左尹申光履右尹李鎭復竝單付黃海監司李敬一仍任事承傳
정조 16년
三政以金敬吾爲恭陵令
정조 16년
四政以金明欽爲典籍兵曹正郞李益洙禮曹正郞鄭東榦相換兵曹正郞安經心典籍申光河相換兵曹佐郞徐有沂禮曹正郞洪大協相換兵曹正郞李益洙仍任事承傳
정조 16년
兵批判書李秉模參判黃昇源病參議尹履相入直進參知尹東晩未肅拜右副承旨申獻朝進訓鍊都正趙心泰仍任事承傳同知單尹長祫副司直尹行元金載翼竝單付
정조 16년
李百亨以禮曹言啓曰毓祥宮展拜擇日取稟草記傳曰以念前後擇入毓祥宮展拜日宣禧宮亦爲展拜矣以此知悉可也事命下矣卽令日官池日賓推擇則今三月十六日爲吉而十七日至二十二日俱有拘忌二十三日至二十六日國忌齋戒正日相値二十七日拘忌二十八日九日國忌齋戒正日相値念後無他吉日云以十六日定行乎敢稟傳曰二十日爲之可也
정조 16년
以兵曹毓祥宮宣禧宮展拜時侍衛節目傳于李百亨曰詣宣禧宮時當以步輿從便道作行先後廂軍兵路上留駐槍劍軍及龍旗以下各差備堂下侍衛亦於乘輦所留待
정조 16년
李百亨以兵曹言啓曰今三月二十日大駕詣毓祥宮展拜詣宣禧宮展拜時何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰以訓局步軍八哨馬軍二哨禁衛鄕軍二哨騎士一番守禦使都領隨駕禁軍二番隨駕留營留陣置之可也
정조 16년
李百亨以訓鍊都監言啓曰依下敎今三月十九日奉室行禮時廣智營軍四十名除出北營入直將官率領拱北門外排立而待標信擧行之意敢啓傳曰知道除標信擧行可也
정조 16년
刑曹啓目金重淳段爲先嚴刑取服施以當律趙德泓段亦不過嚴懲邊遠定配權約仁段分付道臣嚴刑定配趙基泓姜柱植段係是朝官竝移義禁府拿問嚴處何如判付啓金重淳之罪難恕者三可恕者亦三蓋異於金文淳輩遠矣重淳之違越嚴於鈇鉞之受敎令甲墨削朝官姓名於靑衿錄一也外邑校隷之發差夾室坐起之出論亦皆犯禁於金石之憲二也士論卽賢關之公議苟有侮聖悖正之人自干罪過但當一付之士論公議可斥則斥之而已豈可飼酒團欒促膝囁唼爲哉決非士夫所忍爲三也然上項兩件事渠不但不知禁令館堂亦云不知此或可恕而權瑋本事細微䵝昧渠亦人耳豈必故爲結交此又可恕殿講日筵敎之後渠罪渠自首實至於發通兺除良不拜之說有口喧傳無論傾聽伊公伊私外面執言之跡卽有關聖廟之事也年少客氣難責當理且況査啓來到之前虛實未分文淳之回啓其容護之罪初次猶勿問是隱則亦或爲可恕之端是置重淳段削去儒籍放逐爲鄕里庶民以示與文淳等區別之意爲旀趙德涵段置可謂一而二一體施之爲旀權約仁段別無更問之端依繡啓施行爲旀趙基泓姜柱植等段不足責勿論爲旀以繡啓觀之前此鄕戰飭禁何等截嚴而渠輩焉敢分號新舊各相按劍甚至有構陷土倅之擧使瑋若不徑斃雖無可言平澤如此則道內他邑可知此道如此他道又可知申明嚴飭諸道依受敎使道伯隨現自斷處置知所懲畏
정조 16년
壬子三月十八日辰時上御北苑齋殿同副承旨入侍時同副承旨金孝建假注書鄭尙愚記事官洪樂游徐有聞以次進伏訖上命書榻敎曰亞尹中時帶將任人許遞又命書榻敎曰訓鍊院前都正趙心泰仍任前職命退承史以次退出
정조 16년
行都承旨朴祐源坐行左承旨閔台爀式暇右承旨李百亨坐左副承旨徐榮輔坐直右副承旨申獻朝坐直同副承旨金孝建坐注書二員未差假注書徐有榘內閣直鄭尙愚仕直事變假注書任㸁仕
정조 16년
大駕詣皇壇望拜禮罷後入齋室後內閣政院玉堂藥房口傳問安答曰知道
정조 16년
徐榮輔啓曰來二十一日輪對日次矣敢稟傳曰爲之
정조 16년
李百亨啓曰來二十一日朝參日次矣敢稟傳曰停
정조 16년
李百亨啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 16년
傳于李百亨曰禮兵房承旨入侍
정조 16년
傳于金孝建曰明日出宮門路以協陽門爲之
정조 16년
傳于金孝建曰雖武臣豈不知尊周大義尙忠盛典則故忠臣忠愍公林將軍奉祀孫宣傳官林必榮使之望拜行禮後卽爲白面許參事下敎而如是遲滯行首宣傳官鄭觀采竝兼職汰去不卽參會之韓光迪亦爲汰去不能申飭之掌務宣傳官令兵曹決棍五度未差之代令該曹口傳差出
정조 16년
傳于金孝建曰李元采拿處
정조 16년
兵曹口傳政事以趙㠎李星會爲宣傳官
정조 16년
以御營廳屛門把守單子傳于李百亨曰宜令士女觀龍虎榜攀桂張樂此單置之許皆任意觀光
정조 16년
以李元采囚單子傳于金孝建曰後勿如是之意嚴飭放送
정조 16년
以刑曹啓目司鑰尹長裕考律勘處事傳于李百亨曰分揀放送
정조 16년
以黃海兵使吳載徽狀啓文城鎭弊瘼及各鎭簽丁分還之弊論列馳啓請令廟堂稟旨分付事傳于申獻朝曰道內八鎭五山城何鎭無弊何城無瘼而先從文城如是採詢者雖近見牛未見羊亦有取於小效小益而得寸亦寸有軍則有食能救簽丁之苦次及分還之式則散者集而兩弊不期祛而將自祛大抵鎭民之於邑民不啻齊楚之於滕薛婚媾不以時溝壑若隔紙則究其情不散而何散之矣民戶縮戶縮故穀多爲害此特次第件事可謂較如指掌近來猥濫訴冤之弊雖嚴禁此等處一例勿問甚不可各鎭軍丁使各該地方官通融眼同塡代而分還亦許遍給於邑民依向時定式未施行之事目則文城一鎭不但蘇弊道內鎭民庶皆賴活每以此事提及筵席而以其所謂向時定式事目之出於伏法者人莫欲議到誠不滿一笑毋論如此如彼苟利於民何所懼憚乎文城釐弊事及法鎭簽丁分還之弊更令道臣就此傳敎卽以可否之見論理狀聞後與此狀啓令廟堂一體稟處
정조 16년
以忠淸監司朴天衡啓本充軍罪人李堯憲到配事傳于李百亨曰不過申飭放送事回諭
정조 16년
以江原監司尹師國啓本充軍罪人李溏到配事傳于李百亨曰不過申飭放送事回諭
정조 16년
金孝建以戶曹言啓曰文昭殿碑閣蠶壇碑閣追慕洞碑閣淨業院流霞亭依定式發遣本曹郞廳奉審則文昭殿碑閣後面防草一張脫落蠶壇碑閣庫庫雨漏後面火防面土剝落階上方甎間間破傷四面墻垣庫庫頹圮追慕洞碑閣前簷防草一張脫落西邊墻垣防草八張脫落淨業院碑閣北簷防草二張脫落流霞亭雨漏一庫蓋瓦間間脫落萬懷堂雨漏一庫千慕堂雨漏一庫椽木三箇腐傷蓋瓦間間脫落北行閣庫庫雨漏東邊中門頹圮四面墻垣蓋瓦間間脫落五間頹圮分付各該司使之卽速修改之意敢啓傳曰知道
정조 16년
金孝建以戶曹言啓曰臣鼎鎭與正郞臣具膺工曹參議臣權裕佐郞臣申大有依定式進詣於義本宮奉審則朝陽樓雨漏三庫東挾門柱椽腐傷西挾門門隻南邊中門門隻竝破傷北墻三間許頹圮樂善齋南會簷雨漏三庫前簷雨漏一庫北園石築一間許頹圮中門破傷啓慶軒簾七浮草芚二番破傷東墻三間頹圮內外墻垣蓋瓦庫庫脫落御路方甎庫庫破傷分付各該司使之卽速修改而亦令本曹郞廳監董擧行之意敢啓傳曰知道
정조 16년
朴祐源以戶曹言啓曰臣鼎鎭與正郞臣具膺進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 16년
朴祐源以備邊司言啓曰關西各鎭堡還弊孰非宵旰西顧之憂而至於江界所管列鎭糴弊所祟民皆散亡破敗之患迫在朝夕聖念別加矜惻至令主鎭官直啓論列要得某條救弊之方甚盛德也試取江界府使權狀啓而見之其所說弊頗詳盡而若其救弊處或不無至難處之端臣早夜以思已至易月而終不得十分恰好之策若置之於無可奈何而不爲覆奏則豈所以對揚至勤懇之聖意乎謹就狀啓中辭意參以迷見逐條論斷以備睿覽恭俟處分焉其一平南鎭還穀事也本鎭民少穀多其弊甚痼纔因特敎乙亥以後腐朽條一千一百四十石竝爲蕩減只以精實者留庫則穀多之弊今旣頓祛而日後分給之際如或有多石之患則減其分給增其留庫不害爲方便之道狀辭中或移或減未可輕議云者誠爲得宜依此擧行事分付其一馬馬海堡革罷事也本鎭還穀當捧條爲八十五石而太則又蒙蕩減之恩還弊非所可論而以其民戶至少鎭樣不成至請革付於楸坡鎭其所論列非無意見而但念古人之設置鎭堡必有所以到今以殘破之故不思支傾保危之策直爲革罷未知其爲得宜臣意則略增權管廩料盡蠲居民田稅一以使鎭樣稍成一以使民情願歸則庶或有漸次蘇救之道而若其何以則略增何以則盡蠲廟堂遙度恐不中窾主鎭官別加講究往復巡營無少罅漏然後更爲馳啓以俟處分實合事宜其一夞怪鎭還弊與革罷事也木鎭還穀除其停退與流來未捧反作虛留則實還分只爲六十三石零其勢不得不以留庫條三百餘石通同分給傾庫之弊未暇爲念如是區處之外更無他道至於革罷之不當遽然議及已爲悉陳於馬馬堡論列之中不必於此架疊其增廩蠲稅等項與馬馬堡一體區劃俾得蘇醒之效事亦爲分付營邑恐不可已其一神光鎭還穀事也本鎭穀數雖曰夥然留庫條八百四石零腐朽成土已過三十餘年則蕩減惠澤之已施於平南者何可不施於本鎭使有向隅之歎乎此則依平南例蕩減之意分付八百餘石旣蒙蕩減則還分條自當移作留庫穀多之弊庶可釐正但本鎭戶斂斗穀之式似由於孔道宿站策應凡節之不可已者而不特斂民事係不法到今民戶大縮之後以數千戶所斂之數責之於未滿二百之戶則其爲疾苦不啻如上項穀多之弊當此朝家大釐正之日旣知其弊如此則不可無別般區劃原還粍條數百石年年劃付使之略頒鎭屬之料兼爲頭站公用之需而斂民謬習一切嚴防則在公穀無加增貽弊之患在居民絶科外箕斂之弊而其爲有補於鎭樣則大矣狀辭中雖以十年爲請十年已過之後則其將更爲戶斂乎此事不行則已旣行則不當限以年條永久爲式之意分付至若腐朽秩中六十四石雖曰不至全棄一石所出似無過一二斗云爾則自明春除耗改色或近罔民且其數極其零星付之鎭將以爲站供補用之資恐似無妨其一楸坡鎭還穀事也本鎭還穀鎭底受食者無多或混分於隣傍府民別無過多過少之弊則使之依舊規擧行而已無別般可覈之事其一從浦鎭還穀事也本鎭還穀以數少鎭卒不能盡數受食混分於府屬坊民已成前例不必革舊創新而穀數終不免過多則以各穀三百石作本鎭之還爲分留之資其餘量宜移送於上土夞怪等鎭以爲裒益似爲兩便鎭樣旣如是至殘而時萬戶之以朔料一石米十斗太與鎭屬烽軍升斗分食俾不渙散者誠爲可嘉此等之人自朝家優施勸奬然後聽聞所及必當興起該萬戶合有別般褒加之典且朝家旣知其殘弊難支則其所優恤不可與神光鎭有所異同還耗三十石勿限年條每歲劃給略頒鎭屬烽軍之料恐合事宜其一上土鎭還穀事也本鎭還穀除停退流來未捧反作虛留則餘存無多每戶所受不過二石益寡之政不可不用而上項從浦鎭論列條旣令當分外餘數量宜移送於本鎭則穀少之弊自可釐正若其所請堂上名武履歷窠事係官制沿革有難遽議此後差遣時以年少有前程之武弁各別擇擬之意申飭銓曹恐合事宜其一滿浦鎭還穀事也本鎭還穀較諸民戶不多不少旣無爲弊之端伐登高山里兩鎭亦與滿浦無甚異同右項三鎭置而勿論其一大吉號里還穀事也本鎭還穀較諸戶數不無差過之慮狀辭中請以量宜移付於昌城府矣昌城旣是主鎭則移付似不至爲弊民願亦皆如此則依狀辭許施恐無不可矣大抵列鎭還穀之因朝令停退者待年豐自當次次還捧腐朽成土者留之無益只足爲罔民之資援例蕩減容或有說而至於未捧及虛留反作其數恰爲三四萬石如欲徵捧則雖嚴法峻繩萬無可行之理以其如此而遂欲竝爲蕩減則日後爲還民者必以爲雖不納畢竟自當蕩減爲鎭將者必以爲雖反作畢竟自當原恕若爾則有誰納還有誰捧還此事最爲難處矣狀辭中雖以一竝置之停退秩爲請名以停退豈有可捧之日乎毋論停退與虛留其爲不捧則一也如其不捧而徒使民有驚疑渙散之心初不若夬施蕩減之政使知朝家之苟利於民無所吝惜之德意而此係大段更張臣不敢遽然上請更爲博詢而處之何如傳曰朝家於江界之民事夙宵念念者凡事不始則已旣知之又始矯弊之政則若就一二事塞責曰已施惠而蠲瘼云爾則莫曰邊民至愚亦且至神豈不知名實之不副乎諸條回啓皆得宜一竝依此施行以其擧行後形止仍令卽爲狀聞事分付道臣邑倅至於所管列鎭還穀難捧條之區處一款誠如卿言正合商量目下之民勢雖急方來藉引之弊亦不可不念而當此大更張大釐正之時預念爲弊任其倒懸是誠忍人之擧況咸陽已施之例不施於不及咸陽萬萬之殘鎭殊非一視之義列鎭還穀之塵土自當蕩減未捧虛留反作條不可捧者令邑倅一一査出毋拘於萬數之爲夥竝許蕩減此蓋不可援例之事自今屬之昧爽前後今年以後犯法者各別論罪之意分付道臣從浦萬戶事極爲可嘉所謂朔廩不過包米斗太則分饋鎭屬與共飢飽此等之人合有褒典待鎭弊釐正別般陞遷事分付銓曹仍令詳載承傳冊可也
정조 16년
金孝建以司僕寺二提調意啓曰明日動駕時內乘二員當爲進參而兼內乘鄭觀采汰去矣其代令該曹口傳差出何如傳曰允
정조 16년
兵曹口傳政事以李文喆爲內乘鄭惟儉李惟秀爲宣傳官
정조 16년
申獻朝以兵曹言啓曰今三月二十日文臣朔試射日次而動駕相値不得爲之之意敢啓傳曰知道
정조 16년
申獻朝以兵曹言啓曰依傳敎掌務宣傳官元永麟決棍五度之意敢啓傳曰知道
정조 16년
金孝建以御營廳言啓曰依下敎本廳哨官石漢英汰去之意敢啓傳曰待文蹟推尋卽爲還差可也
정조 16년
金孝建以義禁府言啓曰明日擧動時各差備都事當爲備員出使都事金基豐令該曹口傳相換以爲分排之地何如傳曰允
정조 16년
吏曹口傳政事禁府都事金基豐東部都事朴宗明相換
정조 16년
金孝建以刑曹言啓曰因右議政朴宗岳所啓各宮房無土免稅倉底外受之宮屬令該曹嚴査究出照法痛繩事命下矣自戶曹最初作奸宮屬壽進宮奴子義尙龍洞宮奴子振澤等査出以送故竝遲晩取招後取考律文則大明律制書有違條有曰凡奉制書有所施行而違者杖一百依此律義尙振澤等各決杖一百放送之意敢啓傳曰知道
정조 16년
大司憲李洪載大司諫李敬五副提學李義弼獻納朴奎淳正言張志冕修撰金翰東副修撰金熙朝啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分乃至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保耶危逼聖躬之如此賊而有此內地之移置耶當初殿下之不忍置法姑從此律者不過曰恐傷先王之德欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺凜然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑噫嘻痛矣從古亂逆何限而窮凶劇惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後半行刀割擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如此狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆期罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有議帥之謀父子綢繆同惡相濟殆有甚於世蕃之嵩賊堅之於積一行刀割姻附賊復陰助聲勢不軌之迹已綻懷二之謀難掩賊復之輸款則尙喆之結案揆以邦憲焉逭天討而顯戮未施陰誅先加輿情去而愈鬱國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥籍之典十一行刀割答三司曰不允第三件事亟停勿煩五字刀割
정조 16년
大司諫李敬五獻納朴奎淳正言張至冕啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑然徑斃則孥戮之典其將不施乎罪在罔赦事關後弊請逆賊尙魯亟施孥戮之典新除授司諫崔烜時在京畿果川地司憲府執義權恢時在忠淸道忠州地掌令申馥時在慶尙道安東地持平尹九宗時在忠淸道忠州地持平李運行時在京畿水原地請竝斯速乘馹上來事下諭答院曰不允下諭事依啓
정조 16년
修撰尹致性疏曰伏以臣於目下事有萬萬僨惋者懲討不嚴而義理漸晦人心陷溺而世變層生以至今番金文淳事而極矣噫彼瑋賊附麗交通於劇賊之家陰凶妖惡便一逆魯而尙今假息於覆載之間者實是莫大之變怪也彼文淳以其地則受恩如天而致位隆顯以其職則泮宮之兼堂而法曹之長席也事係懲討所當張膽沬血嚴辭請討有不容少緩而當初上言回啓乃敢尋常看過泛忽游辭固已無嚴之甚豈可以未及詳知有所原恕而及夫筵敎洞諭堂疏繼發之後輿憤擧切於漏網天討正急於鋤根而文淳抑何心腸一向伈泄不思自效之圖又敢於繡啓之覆奏全沒一毫驚憤之意瑋賊之出沒京鄕交結和應之類乃反推諉本館草率論斷顯有彌縫之跡莫掩放肆之習其辜恩負國之罪已無可論此而不爲嚴治則抑恐王綱漸就解弛亂賊益無懲畏世道之憂容有極哉天綱太恢律止島棘輿情莫不憤鬱沈煥之李冕膺則同參其坐苟有腐心痛骨之意則亦何敢視同循常隨參覆奏乎論其罪犯宜無異同臣謂金甲島荐棘罪人金文淳沈煥之李冕膺等竝令王府設鞫嚴問斷不可已也瑋賊之徑斃杖下未施當律此固小大之所共憤而金重淳之締結此賊盃酒團欒腸肚相連聽其誘說爲此發通之擧者究厥所爲節節痛駭爲先各別嚴刑絶島定配以爲嚴隄防杜亂萌之道焉省疏具悉不允
정조 16년
副提學李義弼疏曰伏以噫嘻痛矣金文淳之罪可勝誅哉惟彼瑋賊附麗二字刀割主張貨權暗地締結無所不至其千罪萬惡實與魯賊一事串來而妖腰亂領至今不被顯戮者此固國人之所共憤而如文淳之匪材竊位受國厚恩者其所沬血致討宜倍他人則當初上言回啓之時固宜窮覈奸狀論列罪惡使此窮凶情節卽地綻露夬施王法杜絶亂源卽渠萬一之報而不此之爲循例覆奏固已萬萬駭惋而逮夫親承筵敎屢日俟勘之餘倖免威罰猥當査案則渠若有一分體國之心秉彝之天其所驚心痛骨思欲溘然尤當如何而全昧懲討之義益事漫漶之擧至如與瑋賊盃酒慇懃雄唱雌和之類典加庇護只請儒罰有若待之以士子者然其辜恩負義背公阿私之習猶屬薄物細故而春秋黨與之誅渠安敢免乎至若沈煥之李冕膺亦以聖化中物旣參佐貮之任一席同坐半日相確則噫彼文淳雖有周遮之跡彌縫之意渠輩苟有人心則豈可袖手含默爛熳同歸乎究厥所爲同一心腸而王章不加薄竄徑施致使黨護陰慝之類幸逭鈇鉞之誅伊日處分可謂失之太寬而古今天下寧有是哉臣謂金甲島荐棘罪人金文淳沈煥之李冕膺亟令王府設鞫得情夬施當律斷不可已也仍伏念臣職在論思之長而疾病轉痼聾瞽今此沐浴之討亦後於人雖蒙我聖上矜恕之德幸免稽緩之誅而自念辜恩溺職罪合萬死伏乞聖明亟遞臣職仍治臣罪以警具僚以肅朝綱千萬幸甚省疏具悉不允爾其勿辭察職
정조 16년
正言鄭魯榮疏曰伏以王綱日頹世變層生至於金文淳等三人之罪而極矣噫嘻凶瑋之締結賊復四字刀割出沒京洛擅用錢貨其蹤跡之閃忽情節之陰祕與逆魯一而二二而一爲今日臣子者苟有秉彝之心夫孰不明目張膽必討乃已而彼文淳輩身爲法官其所驚惋聲討者宜倍他人而當初上言回啓之時旣不能痛陳瑋賊之罪斷以極律畢竟査案之覆奏也金重淳之與瑋賊貫通和應饋酒綢繆之狀初不論列只請儒罰少無驚痛之心全沒嚴防之意究厥所爲萬萬叵測此而容貸則將何以杜亂源而伸國法乎揆以常憲不可島棘而止臣謂金甲島圍籬安置罪人金文淳沈煥之李冕膺等亟令王府設鞫嚴問夬施當律焉至若重淳之於瑋賊情跡之綻露若是無餘脈絡之貫通不問可知臣謂金重淳亦令王府設鞫得情斷不可已也仍伏念臣老母素抱貞疾長時委頓近日以來又添風寒諸症一倍危劇臣無他兄弟朝夕扶將晷刻難捨以此情蹤實無束帶趨走之望伏乞天他父母俯垂諒察亟遞臣職俾便救護千萬幸甚踏啓字
정조 16년
壬子三月十九日卯時上詣皇壇望拜禮入侍時行都承旨朴祐源行左承旨閔台爀右承旨李百亨左副承旨徐榮輔右副承旨申獻朝同副承旨金孝建假注書徐有榘鄭尙愚記事官洪樂游徐有聞原任直閣尹行任以次侍立上具翼善冠衮龍袍乘輿出永肅門至朝宗門外降輿入齋殿改具翼善冠黑圓領袍由冽泉門詣版位行四拜禮訖詣奉室奉審仍詣壇上奉審訖還詣齋殿改具翼善冠衮龍袍榮輔曰望拜禮版位排設不能預爲整齊其所擧行萬萬駭然當該司謁令攸司科治何如上曰依爲之出擧條榮輔曰大駕還詣大次之前侍衛徑向明禮門擧措極爲未安當該兵曹堂上推考何如上曰依爲之出擧條兵曹判書李秉模曰今日望拜禮時西淸君煋以寶劍受點而未及待令則安春君以同任寶劍待令間所當兼行而乃與內侍荷持竝列者萬萬未安從重推考何如上曰依爲之出擧條上出齋殿乘輿至明禮門命參班儒武竝使進前幼學金履休等以次進前各奏姓名訖命武臣進前前中軍李孝承等進前各奏姓名至石漢英等上曰石尙書之有功於我國果何如爾輩爲其子孫云故朝家聞甚希貴有收用之意竝付軍門而爾輩之爲石尙書子孫旣無眞的之文蹟且江原道人所錄亦非十分徵信故使爾輩推尋可據文蹟以納則在爾輩之道固當誠心推尋而尙今伈伈泄泄爾等徒懷希覬之心專無爲祖先之誠意亦莫體朝家之記念極爲無狀敎訓鍊大將趙心泰曰渠輩文蹟推納之前軍門之任竝汰去俾勿參班於望拜禮時使之某條推納之地可也命書駕前下敎曰明日差早開門進發由進善門協陽門還內諸臣以次退出
정조 16년
行都承旨朴祐源坐行左承旨李集斗坐右承旨李百亨坐直左副承旨徐榮輔坐右副承旨申獻朝坐同副承旨金孝建坐直注書二員未差假注書徐有榘內閣直鄭尙愚仕直事變假注書任㸁仕
정조 16년
大駕詣毓祥宮入齋室後內閣政院玉堂藥房口傳問安答曰知道
정조 16년
詣延祜宮入齋室後內閣政院玉堂藥房口傳問安答曰知道
정조 16년
詣宣禧宮入齋室後內閣政院玉堂藥房口傳問安答曰知道
정조 16년
朴祐源啓曰明日大駕詣毓祥宮後王大妃殿惠慶宮問安何承旨進去乎敢稟傳曰右承旨進去
정조 16년
朴祐源啓曰大司憲李洪載呈辭執義權恢掌令申馥宋煥箕持平尹九宗李運行在外監察茶時之意敢啓傳曰知道竝許遞
정조 16년
申獻朝啓曰備邊司郞廳來言今日賓廳日次而動駕相値不得來會云矣傳曰知道
정조 16년
申獻朝啓曰司僕寺內乘來言捲簾取稟傳曰捲三面
정조 16년
李百亨啓曰今日擧動時承旨當爲備員而左承旨閔台爀今日不爲仕進卽爲牌招何如傳曰許遞前望單子入之待下批牌招察任
정조 16년
傳于李百亨曰宣禧宮今日進排各種夥然木二同布二同輸送事分付戶曹
정조 16년
壬子三月二十日辰時上詣毓祥宮擧動入侍時行都承旨朴祐源右承旨李百亨左副承旨徐榮輔右副承旨申獻朝同副承旨金孝建假注書徐有榘鄭尙愚記事官洪樂游徐有聞原任直閣鄭東浚尹行任以次隨駕上具翼善冠衮龍袍乘輿出協陽門降輿乘輦藥房提調鄭昌順進前曰侵早勞動聖體若何上曰一樣矣仍進發由敦化門至把子橋前路文武新恩分東西祗迎命承旨閣臣呼新來分龍虎榜使之前導命新恩南公轍進前敎曰爾以文淸之子唱第於今日在予念舊酬功之道何惜殊典命賜法鞍廐馬及靑蓋仍命書駕前下敎曰兼春秋南公轍牌招察任命都摠管李敏輔率其子肇源刑曹判書洪檍率其子大協使之進前命承旨呼新來訖命書駕前下敎曰兵曹佐郞李肇源禮曹佐郞相換兵曹正郞洪大協刑曹正郞相換兵曹正郞鄭東榦工曹正郞相換依例皆付兼史牌招察任仍命兼春秋南公轍駕前肅謝李肇源鄭東榦洪大協竝以史官隨駕秉模等曰今日日氣暄暢仙桂滿街都人士女之環觀者如堵誠昭代盛事矣駕至光化門外命文武新恩各歸家榮到惟兼史四人隨駕進詣毓祥宮門外降輦乘輿入小次百官整班後上詣版位行再拜禮訖入宮內奉審仍詣奉安閣就版位行四拜禮入閣內奉審訖榮輔曰今番展拜時中使輩徑先捲帳開欌至敬至重之地有此違例屑越之擧揆以事體萬萬駭然當該中官等所當重勘而本院請推之外無他可施之罰何以爲之乎上曰不可推考而止罷職可也出擧條榮輔曰展拜時臚唱何等至重而贊唱之際大致做錯當該引儀所當重勘而本院請推之外無他可施之罰何以爲之乎上曰推考可也出擧條上出東挾門乘輿詣延祜宮門外降輿就版位行再拜禮入宮內奉審訖出宮門外乘輿詣宣禧宮降輿就版位行再拜禮入宮內詣神位前三上香執酌獻酌還詣版位行再拜禮訖還御心留舍命閣臣承史雲劍摠管宣醞宣飯訖上敎敏輔檍曰卿等壽考多子位躋上卿今日又各率其子榮到世所稱吉祥善事咸萃於一身誠可艶聳矣卿等之子今旣立朝來頭立揚之方必須善爲指導也敏輔等曰臣等遭逢盛世生老太平受恩如天報答無地而迷子又蒙恩第敢不隨事鞭策少效塵刹敏輔曰昨春動駕時臣以侍衛陪登心臺賞花賡詩今日又在陪扈之列事若不偶故臣俄於路上敬步昨春御製韻構得一律矣上命書進敎曰昨春予詩有坐間多皓髮來歲又今樽之句今又與卿等同作此會誠非偶然今日春意暄姸當與卿等更尋前遊矣上仍乘便輿出宮北門命新恩中尹益烈申龜朝申光河林景鎭竝入侍上曰諸臣中年老者各賜鳩杖俾便登陟仍從玉流泉逶迤西登過洗心臺數十武至賞花臺帳帟幕上陞座敏輔等曰地勢平逈眼界昭曠全城花柳一望可領誠都下勝地矣上命祐源書御製五言律詩花木三春晩笙歌九陌喧逶迤回玉輦迭宕訪瓊園禮數宜從簡歡娛却忘尊會心東洛老無𧏮又詩樽命入侍諸臣賡和各進前自書於原軸之下諸臣以次製進訖上曰在筵諸臣多有以詩鳴世之人今日詩令不可止於一律仍命集斗書御製七言律詩萬紫千紅竸娟姸分與春光遍八埏特地盃盤眞率會滿城絲管艶陽天前遊易識丹崖刻淸暇又占畫鵠懸是日官家添喜事簪花人上曲江筵命諸臣待還宮追賡敏輔曰宸章昭回字字爾疋發之以元氣掞之以雲漢體裁之洪遠辭調之鏗鏘莫非自然之音響節奏而尺幅之間盎然有物物皆春之意儘乎聖人之言與天地同其工也檍曰今日之擧卽昭世之盛儀泰平之美事臣等獲叨恩筵昵近耿光又將掛名寶軸焜燿來許今日恩榮實是曠古所罕臣願人得一軸傳作家寶仰以戴聖上之德意俯以勉後承之世世報答也上曰從當粧之卷軸頒下于賡韻諸臣矣敎敏輔檍曰日已過午各率其子先退榮到可也上仍御賞花臺前射臺命閣臣承旨及侍衛諸臣耦射御射貫革三巡四中小布三巡九中還御賞花臺宣醞宣饌訖命公轍東榦景鎭先退命書傳敎曰諸司預備又命書傳敎曰科體至嚴雖有處分公罪則公罪今則唱榜已過文科會試試官處分人竝蕩滌敍用敎秉模等曰每年此幸必臨此地豈眞爲一日賞花之樂哉予別有惓係不能忘於玆地者諸臣果皆領會耶秉模等曰以夏后遊爲度之晠儀寓大舜見羹墻之聖慕今日在筵之臣孰不仰認聖意之所在乎命三嚴乘輿出宮門降輿乘輦由敦化門協陽門還內諸臣以次退出
정조 16년
行都承旨朴祐源坐行左承旨李集斗坐直右承旨李百亨坐左副承旨徐榮輔內閣直右副承旨申獻朝坐直同副承旨金孝建坐注書二員未差假注書徐有榘仕鄭尙愚仕直事變假注書任㸁仕
정조 16년
藥房都提調朴宗岳提調鄭昌順副提調朴祐源啓曰展禮宮廟向晩回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 16년
李百亨啓曰大司憲執義掌令一員持平二員未差掌令宋煥箕在外監察茶時之意敢啓傳曰知道
정조 16년
備忘記順天府使李夔下直長弓一張長箭一部片箭一部筒兒一箇賜給
정조 16년
傳于李百亨曰同副承旨入侍
정조 16년
吏曹口傳政事兵曹佐郞李肇源禮曹佐郞安邁權相換兵曹佐郞洪大協刑曹佐郞尹㝡遠相換兵曹正郞鄭東榦工曹正郞承膺祚相換
정조 16년
吏曹口傳政事兼春秋三單鄭東榦李肇源洪大協
정조 16년
朴祐源以吏曹言啓曰兵曹佐郞尹㝡遠乃是秩卑之人法不當冒據他司相換以入之意敢啓傳曰知道
정조 16년
吏曹口傳政事兵曹佐郞尹㝡遠典籍黃瑨相換
정조 16년
朴祐源啓曰今三月二十二日祿都目政事爲之之意敢啓傳曰知道
정조 16년
以咸鏡監司李文源狀啓各邑所在元還軍餉與交濟留庫條中特許加分事傳于朴祐源曰依狀請施行事回諭
정조 16년
以義禁府時囚罪人李福休吳性寬成致鳳安策李彦祐姜文會高宅謙等供辭傳于朴祐源曰皆以草記考律勘放
정조 16년
壬子三月二十一日辰時上御重熙堂同副承旨入侍時同副承旨金孝建假注書鄭尙愚記事官洪樂游徐有聞以次進伏訖上命讀公事書判付訖上曰閣臣之入來內閣人入侍可也賤臣承命出傳一提學吳載純檢校直提學徐浩修李秉模原任直提學朴祐源原任直閣徐龍輔鄭東浚尹行任檢校直閣徐榮輔待敎徐有榘以次進伏上曰近日和煦暄姸內苑花信特早當與卿等賞花矣予自設置內閣以後凡在是職者視同家人今日之會亦當用家人之禮仍命閣臣子弟中勝冠人竝令召入可也賤臣承命出與載純子淵常浩修子有本有樂有棐秉模子魯益魯豐魯任祐源子宗瑜龍輔弟應輔鳳輔東浚子台容榮輔弟畊輔故直提學沈念祖子應奎鄭志儉子東晏原壬直提學徐有防子俊輔任輔偕入進伏訖命行任登筵之閣臣與其子弟竝列錄上曰鄭尙愚卽二提學鄭民始之姪也竝爲列書南公轍卽早晩奎選之人也亦令入來許參好矣上乘馬出延生門命諸臣成班隨後由明光門靑陽門詣籠山亭賞花仍詣暎花堂上曰日暄風恬前池波靜儵魚可數古有內苑釣魚之宴紀諸簡策艶稱美事今日政當倣之仍命廣張竿緡于池邊使諸閣臣南行西上閣臣子弟東行南上各垂釣竿環池而釣命行任爲有司監之御釣三頭魚龍輔榮輔各得二頭魚東浚公轍有榘尙愚有本東晏任輔各得一頭魚每一得魚輒擧旗奏樂以識之載純等曰白鱗潑刺韶樂隨喧誠是偉觀矣上曰今日之遊甚盛會矣不可無詩予當作首句結句卿等各構一聯合成全軸庸識今日之喜可也命書御製內苑歌魚藻前池有鳳毛命諸臣聯句又命書御製一席渾和氣家人視爾曹仍詣春塘臺宣醞宣饌命設九帿于東岸命閣臣承史儒生中能射者耦射御射一巡五失熊中者三魚中雁中者各一諸臣以次耦射訖載純等曰今日盛擧可與文王靈臺之宴武王鎬京之宴千載匹休古今同揆若唐之曲江宋之賞花未足以方擬於此臣等旣叨飽德之恩筵又奉昭回之宸章已萬萬榮幸而至於以縫掖而得參禁苑之宴尤是振古所無之恩榮也上曰日勢向曛卿等各率其子弟出去可也仍乘馬出靑陽門由延生門還內諸臣以次退出
정조 16년
行都承旨朴祐源坐行左承旨李集斗坐右承旨李百亨坐左副承旨徐榮輔坐右副承旨申獻朝坐直同副承旨金孝建坐直注書二員未差假注書尹愭仕鄭尙愚仕直事變假注書任仕
정조 16년
徐榮輔啓曰禁衛營將官來言今日本營軍兵日次私習及中日設行云矣敢啓傳曰知道
정조 16년
徐榮輔啓曰御營廳將官來言今日本廳軍兵日次私習及中日設行云矣敢啓傳曰知道
정조 16년
申獻朝啓曰來二十五日朝參日次而國忌齋戒相値頉稟之意敢啓傳曰知道
정조 16년
備忘記釜山僉使林載洙下直長弓一張長箭一部片箭一部筒箇一箇賜給
정조 16년
傳于朴祐源曰都承旨入侍
정조 16년
金孝建啓曰假注書徐有榘鄭尙愚事變假注書任㸁身病猝重勢難察任今姑改差何如傳曰允
정조 16년
徐有榘改差代以林景鎭爲假注書
정조 16년
鄭尙愚改差代以申龜朝爲假注書
정조 16년
任㸁改差代以金熙華爲事變假注書
정조 16년
申龜朝有頉代以沈鎜爲假注書
정조 16년
林景鎭有頉代以林漢浩爲假注書
정조 16년
金熙華有頉代以丁載默爲事變假注書
정조 16년
林漢浩有頉代以閔致載爲假注書
정조 16년
沈鎜有頉代以韓耆裕爲假注書
정조 16년
丁載默有頉代以任厚常爲事變假注書
정조 16년
韓耆裕有頉代以任爲假注書
정조 16년
閔致載有頉代以尹益烈爲假注書
정조 16년
任厚常有頉代以尹愭爲事變假注書
정조 16년
傳于金孝建曰左副承旨入侍
정조 16년
傳于金孝建曰右副承旨入侍
정조 16년
傳于李百亨曰圈事已成翰林召試再明日爲之
정조 16년
徐榮輔啓曰翰林召試再明日爲之事命下矣處所以何處爲之乎傳曰便殿爲之
정조 16년
以應敎李太亨牌不進罷職傳旨傳于朴祐源曰只推更爲牌招
정조 16년
李百亨啓曰合辭闕啓已至多日事甚未安今日政新除授兩司諸臺竝待下批牌招未肅拜呈告人員一體牌招何如傳曰允
정조 16년
金孝建以吏批言啓曰玉堂東壁今當差出而前望中無故之人只有二人以二望擬入之意敢啓傳曰知道
정조 16년
有政吏批判書金思穆進參判參議未差行都承旨朴祐源進以金憙爲吏曹參判徐邁修爲參議李聖圭爲大司憲李太亨爲執義李日運爲掌令朴孝成鄭東愼爲持平李德鉉爲正言愼性眞爲禮曹正郞鄭東觀爲南學敎授
정조 16년
再政以李太亨爲應敎李秉模爲藝文提學
정조 16년
三政以鄭東觀爲副應敎
정조 16년
兵批判書李秉模進參判黃昇源參議尹履相病參知尹東晩入直進右副承旨申獻朝進以閔台爀爲副摠管李漢鼎爲南道參軍尹𡊠爲全羅右水虞候李知天爲三田渡別將同知單金命澤僉知四單鄭觀采安鼎大姜德恒李良玉副護軍李彙沈景民金致淇權恢申馥副司直具庠李在學閔台爀李洪載柳文養安廷鉉李運行尹九宗副司果鄭魯榮李敬熙韓泳柳命源竝單付
정조 16년
傳于金孝建曰未肅拜及有情勢玉堂許遞今日政差出待下批牌招察任
정조 16년
傳于金孝建曰違牌及不爲入來玉堂一竝禁推
정조 16년
四政以尹光普朴奎淳爲校理姜忱爲副校理李祉永爲修撰沈興永爲副修撰
정조 16년
傳于徐榮輔曰近來夜禁解弛之致以摘奸事給夜帖有奉命出送之事而訓局哨官之行巡者考見夜標聞其奉命捽曳毆迫作此無於前之擧如非衒能必是犯分常時若能一分檢飭豈有該哨官無前之擧出於堂堂訓局乎若此不已誠有難言之後弊揆以紀律萬萬寒心訓鍊大將趙心泰卽爲發遣宣傳官奪符以來所當拿入嚴棍嚴問後處分而適値齋日爲先削其名放逐城外當該哨官令兵判卽爲開坐取招該營首校行巡將校等亦令兵判棍問草記訓鍊大將前望單子入之待下批牌招傳授命召
정조 16년
訓鍊大將前望單子入之徐有大落點
정조 16년
備忘記禁衛大將之代平安兵使李漢豐除授卽令廟薦擬其代待交龜乘馹上來事令政院下諭
정조 16년
以慶尙監司鄭大容狀啓密陽府民家失火事傳于金孝建曰拔例賙恤奠椄形止狀聞
정조 16년
金孝建以弘文館言啓曰新錄事命下矣今方齊會本館雖已備員而副校理姜忱沈能翼俱在外上來遲速有難等待不得已與在京僚員相議圈點而副修撰金熙朝疏批未下副應敎鄭東觀校理尹光普方在禁推中矣在京僚員不參會圈則有違館規不得擧行何以爲之敢啓傳曰竝許遞卽爲擧行可也
정조 16년
申獻朝以兵曹言啓曰訓鍊院主簿安㢞遷轉代加設訓鍊院主簿元仁謙塡實之意敢啓傳曰知道
정조 16년
李百亨以左邊捕盜廳言啓曰乙巳三月十五日自河東府捉來嚴囚本廳罪人奴鶴伊今日物故之意敢啓傳曰知道
정조 16년
李百亨以義禁府言啓曰時囚皆以草記考律勘放事命下矣時囚罪人李福休傳旨內典祀何等至重至敬之事則昨夜莫重之地所謂宮闈令擧行萬萬無狀名以臺監不爲呈課尤爲駭然令該府照法重勘罪吳性寬黃海監司李敬一狀啓內大峴鎭流來反作穀數前道臣李時秀在任時旣已狀聞釐正故臣到任以後連加督飭使之準捧矣今此未捧至爲六百九十七石之多誠極駭然其不能督捧之罪令攸司稟處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李福休吳性寬各杖一百收贖告身盡行追奪放送安策李彦祐姜文會高宅謙等傳旨內造果時不善檢飭令該府拿問處之罪取考律文則大典通編祭禮條有曰陵殿祭物典祀官看品熟設未精潔者依一坐全缺律論杖一百推斷條有曰犯私罪杖一百決杖告身盡行追奪雜令條有曰王府決杖者代以金贖矣安策李彦祐姜文會高宅謙等各杖一百收贖告身盡行追奪放送成致鳳全羅監司鄭民始狀啓內還穀事體何等嚴重而奸鄕猾吏恣意幻弄或稱官屬之所逋或稱民間之未捧年年虛錄流伊反作之數至於一萬五千石之多究其情狀節節痛惡而前後守令一任所爲專不檢察揆以法意萬萬駭然各年虛錄磨勘守令罪狀令攸司稟處罪取考律文則大典通編倉庫條有曰還上虛錄守令徒三年定配又五年禁錮推斷條有曰犯私罪杖一百以上之罪告身盡行追奪矣成致鳳告身盡行追奪又五年禁錮忠淸道連山縣平川驛徒三年定配而以狀啓內辭意具罪目依例發遣府書吏押送配所何如傳曰允如有功議各減一等可也
정조 16년
金孝建以義禁府言啓曰李福休吳性寬安策李彦祐姜文會高宅謙等各杖一百收贖告身盡行追奪成致鳳盡行追奪又五年禁錮徒三年定配照律草記批旨內如有功議各減一等可也事命下矣李福休四代祖尙夏寧國原從功臣益陽君八寸親云功議各減一等杖八十收贖奪告身三等安策四代祖縝保社原從功臣李彦祐祖宜迪掦武原從功臣姜文會十代祖漬靖國功臣高宅謙七代祖敬命光國原從功臣云功減一等各杖九十收贖奪告身四等成致鳳九代祖希赤靖國原從功臣云功減一等告身盡行追奪又五年禁錮徒二年半定配吳性寬無功云矣敢啓傳曰知道
정조 16년
李集斗以漢城府言啓曰各部未婚未葬之類擧皆過行而東部未婚人中故幼學宋明運女定婚於西部居幼學姜禹欽孫運行以家內不淨姑不得過行以一人之未過婚不敢遲待已爲過行者則先爲別單書入之意敢啓傳曰今年各部擧行之不如昨年業已知之欲待卿府處之各部官員等爲先拿處更令嚴飭誠心搜訪限以三十日過限後捧傳旨事令政院該房知悉可也
정조 16년
司諫崔烜正言李德鉉啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑然徑斃則孥戮之典其將不施乎罪在罔赦事關後弊請逆賊尙魯亟施孥戮之典新除授司憲府掌令李日運時在忠淸道瑞山地持平朴孝成時在京畿廣州地持平鄭東愼時在慶尙道淸道地請竝斯速乘馹上來事下諭答院曰不允下諭事依啓